Mladi genijalci so se pomerili v znanju energetike
Zmagali so novomeški srednješolci

Na kvizu v poznavanju energetike, ki so ga organizatorji – Gen energija naslovili »Mladi genijalci«, so letos med srednješolci zmagali Novomeščani, drugi so bili Krčani, tretji pa Ljubljančani.
V podjetju GEN energija so že lani v okviru projekta »Mladi v svetu energije« pripravili tekmovanje, ki so ga naslovili »Mladi genijalci!«. Gre za kviz o energetiki, ki so ga letos pripravili skupaj z Nuklearno elektrarno Krško in v partnerstvu s Šolskim centrom Krško-Sevnica. Lani so se na tem tekmovanju pomerili posavski osnovnošolci, letos pa so povabili dijake 3. in 4. letnikov slovenskih srednješolskih programov elektrotehnik ter tehničnih gimnazij.
S kvizom so želeli dijake spodbuditi k razmišljanju o energiji, trajnostnih in obnovljivih virih energije, osnovnih pojmih v energetiki in vrsto drugih tem povezanih s to gospodarsko panogo. Od 24. šol se je zaključnega tekmovanja v veliki dvorani Kulturnega doma v Krškem udeležilo kar 16 ekip iz skoraj vse Slovenije. Prišli so dijaki iz Maribora, Novega mesta, Raven na Koroškem, Pirana, Ljubljane, Ptuja, Celja, Trbovelj, Krškega, Velenja in Kranja. 

Po treh nizih vprašanj je zmagala ekipa Srednje elektro šole in tehniške gimnazije Novo mesto – program tehniška gimnazija, ki je bila v finalu le za točko boljša od ekipe Srednje poklicne in strokovne šole Krško – program elektrotehnik. Na tretje mesto pa se je uvrstila ekipa Elektrotehniško-računalniške strokovne šole in gimnazije Ljubljana – program elektrotehnik.

V Gen energiji se tudi sicer trudijo, da bi energetske teme približali mladim. Pa ne samo zato, da bi jih navdušili za te poklice, ampak da bi jih spodbudili k razmišljanju o energiji nasploh. Tanja Jarkovič, vodja PR službe v Gen energiji je bila s pokazanim znanjem in odzivom srednješolcem zadovoljna. Ob tem je še povedala: »Zanje smo pripravili posebno e-gradivo za učenje in izpeljali dva sklopa priprav na tekmovanje, med katerimi so vsi mentorji in dijaki obiskali tudi Svet energije v Krškem. Po šolah so izvedli šolska tekmovanja, s pomočjo katerih so se formirale tričlanske ekipe, ki so se udeležile zaključnega kviza.«

